Liiklusolude paranemine aurikute ja raudteede levi­mise tagajärjel ja edusammud teadete edasiandmise alal võimal­dasid tunduvalt paremat sidemepidamist asumaadega, kui see oli võimalik varemini, ja nende majanduslikku penetratsiooni kodumaiste kapitalide kaudu. Koloniaalpoliitika hoogustamisele aitasid oluliselt kaasa ühtlasi just neil ajul toimuvad tähtsad geograafilised avastused, eriti suurte mandrite sisemusse tungimine ja nende üksikasjaline  tundmaõppimine terve uurijategeneratsiooni poolt. Nüüd omandasid järjest suurema tähtsuse teaduspärase süstemaati­lisusega korraldatud ja varustatud ekspeditsioonid, millest sageli võtsid osa uurijad mitmelt erialalt. Haritud publikut haaras mingi palavikuline teadmis- ja uudishimu, mis avaldus ekspeditsioo­nidele kaasaaitamises ja nende saavutuste ning avastuste pidevas jälgimises.